**LATVIJAS REPUBLIKAS MINISTRU KABINETS**

2019. gada\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība**

*Izdoti saskaņā ar*

*Likuma par budžetu un finanšu vadību*

*19.² pantu un 36. panta ceturto daļu*

# Vispārīgie jautājumi

1. Noteikumi nosaka kārtību, kādā ministrijas un citas centrālās valsts iestādes (turpmāk – ministrija) iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtību.
2. Noteikumos lietoti šādi termini:
	1. **Pretendents** – kapitālsabiedrība, kurā valsts daļa pamatkapitālā pārsniedz 50 % (turpmāk – valsts kapitālsabiedrība), zinātniskie institūti un augstskolas, kam ir noteikts atvasinātas publiskas personas statuss (turpmāk – zinātniskā institūcija), ostas pārvalde, kas pretendē uz valsts aizdevuma saņemšanu;
	2. **Aizņēmējs** – pašvaldība, valsts sociālās apdrošināšanas speciālais budžets (turpmāk – speciālais budžets), kapitālsabiedrība, kurā pašvaldības daļa pamatkapitālā atsevišķi vai kopsummā pārsniedz 50 %, un vairāku pašvaldību veidota kapitālsabiedrība, kurā pašvaldību daļa pamatkapitālā kopsummā pārsniedz 65 % (turpmāk – pašvaldības kapitālsabiedrība), valsts kapitālsabiedrība, zinātniskā institūcija, ostas pārvalde, ar kuru noslēgts valsts aizdevuma līgums;
	3. **Aktīvu kopums** – visi īpašumā esošie pamatlīdzekļi (nekustamie īpašumi, kustamā manta) un apgrozāmie līdzekļi (debitoru prasības, izejvielas, krājumi), kurus ir tiesības ieķīlāt;
	4. **Komercdarbības atbalsta projekts** – projekts, kurā veic saimniecisko darbību un kuram piemīt Komercdarbības atbalsta kontroles likuma 5. pantā minētās pazīmes, izņemot šo noteikumu kontekstā projektu, kura ietvaros sniedz pakalpojumu ar vispārēju tautsaimniecisku nozīmi;
	5. **Nodrošinājums** – valsts aizdevuma nodrošināšanai paredzētā ķīla: komercķīla, hipotēka, finanšu ķīla vai galvojums;
	6. **Padome** – Pašvaldību aizņēmumu un galvojumu kontroles un pārraudzības padome;
	7. **Klasificēts vispārējās valdības sektorā** – aizņēmējs atbilstoši Centrālās statistikas pārvaldes klasifikācijai ir iekļauts vispārējās valdības sektorā (iekļauts Institucionālā sektoru klasifikācijas apakšsektorā S13);
	8. **Pieteikums** – pieteikums valsts aizdevuma saņemšanai (Valsts kases noteiktā forma, kas publicēta Valsts kases tīmekļvietnē) vai valsts aizdevuma nosacījumu grozījumiem, kas iesniegts rakstveidā vai elektroniski;
	9. **Valsts kases tīmekļvietne** – http://www.kase.gov.lv/;
	10. **Augsts nodrošinājums** – valsts aizdevuma nodrošināšanai paredzētā ķīla, kuras sertificēta vērtētāja noteiktā piespiedu pārdošanas vērtība pamatlīdzekļiem (nekustamiem īpašumiem, kustamai mantai) vai apgrozāmiem līdzekļiem (debitoru prasībām, izejvielām, krājumiem) vai Valsts kases noteiktā piespiedu pārdošanas vērtība apgrozāmiem līdzekļiem (debitoru prasībām, izejvielām, krājumiem) vai citas ķīlas vērtība ir vienāda vai pārsniedz plānotā valsts aizdevuma apmēru;
	11. **Vidējs nodrošinājums** – valsts aizdevuma nodrošināšanai paredzētā ķīla, kuras sertificētā vērtētāja noteiktā piespiedu pārdošanas vērtība pamatlīdzekļiem (nekustamiem īpašumiem, kustamai mantai) vai apgrozāmiem līdzekļiem (debitoru prasībām, izejvielām, krājumiem) vai Valsts kases noteiktā piespiedu pārdošanas vērtība apgrozāmiem līdzekļiem (debitoru prasībām, izejvielām, krājumiem) vai citas ķīlas vērtība ir robežās no 0,5 (neieskaitot) līdz 1 (neieskaitot) attiecībā pret plānotā valsts aizdevuma apmēru;
	12. **Zems nodrošinājums** – valsts aizdevuma nodrošināšanai paredzētā ķīla, kuras sertificētā vērtētāja noteiktā piespiedu pārdošanas vērtība pamatlīdzekļiem (nekustamiem īpašumiem, kustamai mantai) vai apgrozāmiem līdzekļiem (debitoru prasībām, izejvielām, krājumiem) vai Valsts kases noteiktā piespiedu pārdošanas vērtība apgrozāmiem līdzekļiem (debitoru prasībām, izejvielām, krājumiem) vai citas ķīlas vērtība ir vienāda vai zemāka par 0,5 attiecībā pret plānotā valsts aizdevuma apmēru. Nodrošinājumu uzskata par zemu arī gadījumā, kad nodrošinājums ir pamatlīdzekļi un nav iesniegts sertificēta vērtētāja novērtējums;
	13. **Valsts atbalsta programma** – programma, kura ir saskaņota ar Eiropas Komisiju vai atbilst Eiropas Komisijas normatīvo aktu regulējumam valsts atbalsta jomā, un par kuras īstenošanu Ministru kabinets lēmis pieņemot atsevišķus noteikumus, lai sniegtu atbalstu noteiktu aktivitāšu īstenošanai vai noteiktām sabiedrības grupām un kuras īstenošanai kā viens no finansēšanas avotiem paredzēts valsts aizdevums.

# Valsts aizdevuma pieprasījumu iekļaušana gadskārtējā valsts budžeta likumprojektā

1. Pretendents nozares ministrijas noteiktajā termiņā iesniedz tai informāciju par plānotajiem investīciju projektiem, kuru īstenošanai nepieciešams piesaistīt finanšu resursus valsts aizdevumu veidā, norādot aizņēmuma mērķi vai investīciju projekta nosaukumu, plānotā valsts aizdevuma apmēru un atmaksas termiņu.
2. Ministrija pēc šo noteikumu 3. punktā minētās informācijas saņemšanas izvērtē plānoto investīciju projektu atbilstību attīstības plānošanas dokumentos noteiktajām prioritātēm un mērķiem un sagatavo atbalstāmo investīciju projektu, kas sakārtots prioritārā projektu īstenošanas secībā, un valsts atbalsta programmu sarakstu.
3. Ministrija divas nedēļas pirms termiņa, kas budžeta sagatavošanas grafikā noteikts ministriju valsts budžeta pieprasījumu sagatavošanai un iesniegšanai Finanšu ministrijā, iesniedz Valsts kasē šo noteikumu 4. punktā minēto atbalstāmo investīciju projektu un valsts atbalsta programmu sarakstu, kuru īstenošanai nepieciešams piesaistīt finanšu resursus valsts aizdevumu veidā, to kopējām izmaksām, nepieciešamo valsts aizdevuma apjomu un īstenošanas laiku.
4. Termiņā, kas budžeta sagatavošanas grafikā noteikts ministriju valsts budžeta pieprasījumu sagatavošanai un iesniegšanai Finanšu ministrijā, Valsts kase iesniedz Finanšu ministrijā informāciju par:
	1. valsts saistību apmēru saskaņā ar iepriekšējos gados noslēgtajiem aizdevuma līgumiem, kuriem veikta daļēja valsts aizdevuma izmaksa;
	2. plānotajiem valsts aizdevumiem šo noteikumu 5. punktā minēto atbalstāmo investīciju projektu un valsts atbalsta programmu īstenošanai;
	3. plānotajām valsts aizdevumu atmaksām.
5. Speciālā budžeta izpildītājs valsts aizdevuma pieprasījumus iesniedz Finanšu ministrijā atbilstoši normatīvajiem aktiem par maksimāli pieļaujamā valsts budžeta izdevumu kopapjoma un maksimāli pieļaujamā valsts budžeta izdevumu kopējā apjoma katrai ministrijai un citām centrālajām valsts iestādēm noteikšanas metodiku vidējam termiņam.
6. Finanšu ministrija budžeta izstrādes procesā nosaka valsts aizdevumu kopējā palielinājuma maksimālo apmēru, tai skaitā pašvaldību aizņēmumu kopējo pieļaujamo palielinājumu un pašvaldību sniegto galvojumu kopējo palielinājumu par saistībām, kuras uzņemas pašvaldības kapitālsabiedrības, iekļaušanai gadskārtējā valsts budžeta likumprojektā.

# Valsts aizdevuma izsniegšanas vispārējie nosacījumi

1. Aizdevuma līguma darbības laikā aizņēmējs ir atbildīgs par projekta īstenošanu un valsts aizdevuma izmantošanu atbilstoši projekta mērķim.
2. Maksimālais valsts aizdevuma atmaksas termiņš ir 30 gadu no aizdevuma līguma noslēgšanas dienas.
3. Maksimālais īstenojamā projekta dokumentācijas izstrādei paredzētā valsts aizdevuma atmaksas termiņš ir pieci gadi no aizdevuma līguma noslēgšanas dienas.
4. Maksimālais pašvaldību autonomo funkciju veikšanai nepieciešamā autotransporta iegādei paredzētā valsts aizdevuma atmaksas termiņš ir septiņi gadi no aizdevuma līguma noslēgšanas dienas.
5. Maksimālais iekārtu iegādei paredzētā valsts aizdevuma atmaksas termiņš nepārsniedz iekārtas lietderīgās izmantošanas termiņu (amortizācijas laiku).
6. Valsts aizdevuma pamatsummas atliktā maksājuma periods nepārsniedz trīs gadus no aizdevuma līguma noslēgšanas dienas.
7. Valsts aizdevuma izmaksu Valsts kase veic tikai uz aizņēmēja atvērtu kontu Valsts kasē. Lai saņemtu valsts aizdevuma izmaksu, aizņēmējs atbilstoši aizdevuma līguma nosacījumiem iesniedz Valsts kasē aizdevuma vai aizdevuma daļas izmaksas pieprasījumu, kurā norādītā valsts aizdevuma summa atbilst izmaksas pamatojošiem dokumentiem.
8. Ja aizņēmējs valsts aizdevumu izmanto Eiropas Savienības fondu un pārējās ārvalstu finanšu palīdzības līdzfinansēto projektu īstenošanai vai valsts budžeta dotācijas priekšfinansēšanai, aizņēmējs piecu darbdienu laikā pēc attiecīgā finansējuma saņemšanas atmaksā valsts aizdevuma daļu saņemtā finansējuma apmērā, samazinot galējo valsts aizdevuma atmaksas termiņu.
9. Ja aizdevums plānotajam investīciju projektam vai kādai no tā aktivitātēm kvalificējams kā komercdarbības atbalsts, tad pašvaldība, valsts kapitālsabiedrība, pašvaldības kapitālsabiedrība, ostas pārvalde, zinātniskā institūcija vai cita atbildīgā institūcija vērtē komercdarbības atbalsta nosacījumu izpildi un atbilstību piemērojamajam komercdarbības atbalsta regulējumam.
10. Aizdevuma līguma darbības laikā aizņēmējs, kurš ir hipotēkas vai komercķīlas devējs, nodrošina ķīlas priekšmeta apdrošināšanu tirgus vai atjaunošanas vērtības apmērā, par personu, kurai paredzēta apdrošināšanas atlīdzības izmaksa ķīlas priekšmeta zaudējuma vai bojājuma gadījumā, norādot Finanšu ministriju.
11. Finanšu ministram ir tiesības bez atsevišķā finanšu ministra lēmuma pieņemšanas pilnvarot Valsts kasi slēgt valsts aizdevuma līgumus, valsts aizdevuma nodrošinājuma un galvojuma līgumus, iepriekšminēto līgumu atcēlēja un pārjaunojuma līgumus, kā arī veikt grozījumus noslēgtajos līgumos, ja ievēro finanšu ministra pilnvarojumā noteiktos kritērijus un komercdarbības atbalsta regulējumu.

# Valsts aizdevumu izsniegšana pašvaldībām

1. Valsts kase izsniedz pašvaldībai valsts aizdevumu atbilstoši Padomes lēmumam vai finanšu ministra rīkojumam par valsts aizdevuma piešķiršanu, ievērojot komercdarbības atbalsta regulējumu, ja attiecināms, un noslēdzot aizdevuma līgumu.

1. Valsts kase var mainīt valsts aizdevuma nosacījumus, pamatojoties uz Padomes lēmumu vai finanšu ministra rīkojumu, sagatavojot grozījumus aizdevuma līgumā vai pārjaunojuma līgumā.
2. Valsts kase bez atsevišķa Padomes lēmuma vai finanšu ministra rīkojuma, pamatojoties uz pašvaldības pieteikumu, aizdevuma līgumā var mainīt šādus valsts aizdevuma nosacījumus:
	1. samazināt valsts aizdevuma summu un galējās atmaksas termiņu atbilstoši faktiski izmantotajam vai atmaksātajam valsts aizdevuma apmēram (tai skaitā valsts aizdevuma atmaksas grafiku);
	2. valsts aizdevuma atmaksas grafiku kārtējā budžeta gada ietvaros;
	3. valsts aizdevuma izmaksas termiņa pagarināšanu vidēja termiņa valsts budžeta ietvaros atbilstoši gadskārtējā valsts budžeta likumā noteiktajiem valsts aizdevuma nosacījumiem, ja izmaksas termiņš nepārsniedz trīs gadus no valsts aizdevuma līguma noslēgšanas dienas, ja nepieciešams, precizējot valsts aizdevuma atmaksas grafiku, bet nepagarinot valsts aizdevuma pamatsummas atmaksas gala termiņu;
	4. valsts aizdevuma procentu likmi.

# Valsts aizdevuma izsniegšana valsts speciālā budžeta izpildītājiem

1. Valsts kase izsniedz speciālajam budžetam īstermiņa valsts aizdevumu finanšu vadības nodrošināšanai atbilstoši finanšu ministra rīkojumam vai ilgtermiņa valsts aizdevumu speciālā budžeta izdevumu segšanai atbilstoši gadskārtējā valsts budžeta likumā noteiktajam.
2. Lai saņemtu valsts aizdevumu, speciālā budžeta izpildītājs iesniedz Valsts kasē pieteikumu, kurā norāda valsts aizdevuma mērķi un apmēru, valsts aizdevumam piemērojamo valsts aizdevuma procentu likmes veidu (fiksēta vai mainīga), plānoto valsts aizdevuma atmaksas termiņu un grafiku, kā arī pievieno nozares ministrijas atzinumu par valsts aizdevuma nepieciešamību.
3. Valsts kase piecu darbdienu laikā pēc šo noteikumu 24. punktā minētā pieteikuma saņemšanas sagatavo aizdevuma līguma projektu un nosūta speciālā budžeta izpildītājam izskatīšanai un parakstīšanai.
4. Valsts aizdevuma nosacījumu maiņai, speciālā budžeta izpildītājs iesniedz Valsts kasē pieteikumu, kurā norādīts valsts aizdevuma nosacījumu maiņas nepieciešamības pamatojums, precizēts valsts aizdevuma atmaksas grafiks, un nozares ministrijas atzinumu par valsts aizdevuma nosacījumu maiņas nepieciešamību un lietderību.
5. Valsts kase piecu darbdienu laikā pēc šo noteikumu 26. punktā minētā pieteikuma saņemšanas sagatavo projektu par grozījumiem aizdevuma līgumā, ja tie nav bijuši noteikti gadskārtējā valsts budžeta likumā, piešķirot valsts aizdevumu, un nosūta speciālā budžeta izpildītājam izskatīšanai un parakstīšanai.

# Valsts aizdevuma izsniegšana pašvaldību kapitālsabiedrībām

1. Valsts aizdevuma saņemšanai pašvaldību kapitālsabiedrība ne vēlāk kā līdz kārtējā gada 1. decembrim iesniedz Valsts kasē pieteikumu.
2. Pieteikumam pievieno šādus dokumentus:
	1. operatīvo bilanci, peļņas vai zaudējumu aprēķinu un naudas plūsmas pārskatu (turpmāk – operatīvie finanšu pārskati) par laikposmu no pēdējā noslēgtā pārskata gada līdz pēdējam noslēgtajam mēnesim. Kapitālsabiedrības, kuras atbilst Gada pārskatu un konsolidēto gada pārskatu likumā definētajam, naudas plūsmas pārskatu operatīvajiem finanšu pārskatiem var nepievienot;
	2. zvērināta revidenta (ja to paredz likums) vai revidenta (ja to paredz statūti vai dalībnieku sapulces lēmums) pārbaudītu gada pārskatu par pēdējo noslēgto pārskata gadu, ja tas jau nav iesniegts ministriju, centrālo valsts iestāžu un pašvaldību budžeta pārskatu informācijas sistēmā (ePārskati);
	3. plānoto valsts aizdevuma pamatsummas atmaksas grafiku;
	4. informāciju, ja attiecināms, par kopējo saņemto un saņemt plānoto komercdarbības atbalsta (jebkuru publisko resursu piesaiste, tai skaitā valsts vai pašvaldību galvojumi kredītiestādei par pašvaldības kapitālsabiedrības kredītiem) apmēru un atbalsta intensitāti (%) attiecīgā projekta īstenošanai un par projektu atbildīgās ministrijas informāciju par pieļaujamo valsts atbalsta apmēru atbilstoši šo noteikumu 1. pielikumam;
	5. pašvaldības apliecinājumu, ja attiecināms, ka:
		1. valsts aizdevums pašvaldības kapitālsabiedrībai ir paredzēts vispārējas tautsaimnieciskas nozīmes pakalpojumu sniegšanas nodrošināšanai atbilstoši šo noteikumu 2. pielikumam, un dokumenta kopiju, kas nosaka nodrošināt pakalpojuma ar vispārēju tautsaimniecisku nozīmi sniegšanu vai kas atbilst vispārējās tautsaimnieciskās nozīmes pakalpojumu regulējuma nosacījumiem;
		2. sniedzot galvojumu, ir ievērots Komercdarbības atbalsta kontroles likuma 4. pantā norādītais tiesiskais ietvars;
	6. ja plānots komercdarbības atbalsta projekts, Finanšu ministrijas sākotnējo izvērtējumu vai, ja nepieciešams, Eiropas Komisijas lēmumu par valsts aizdevuma atbilstību Līgumam par Eiropas Savienības darbību.
3. Pašvaldību kapitālsabiedrība var pretendēt uz valsts aizdevuma saņemšanu, ja pašvaldības vai vairāku pašvaldību galvojums atbilstoši to kapitāla daļu skaitam attiecīgajā pamatkapitālā ir 100 % no valsts aizdevuma summas.
4. Valsts kase piecu darbdienu laikā pēc šo noteikumu 28. un 29. punktā minēto dokumentu saņemšanas izvērtē tajos iekļauto informāciju un, ja informācija ir pietiekama, sagatavo atzinumu un kopā ar finanšu ministra lēmuma projektu iesniedz finanšu ministram lēmuma pieņemšanai.
5. Ja iesniegtā informācija ir nepietiekama, Valsts kase pieprasa papildu dokumentus.
6. Valsts kase piecu darbdienu laikā izvērtē šo noteikumu 32. punktā minētajos dokumentos iekļauto informāciju un sniedz atzinumu. Atzinumu kopā ar finanšu ministra lēmuma projektu iesniedz finanšu ministram lēmuma pieņemšanai.
7. Ja finanšu ministrs pieņem lēmumu atteikt valsts aizdevuma piešķiršanu, Valsts kase piecu darbdienu laikā pēc finanšu ministra lēmuma saņemšanas nosūta finanšu ministra lēmumu pašvaldības kapitālsabiedrībai un informē pašvaldību.
8. Ja finanšu ministrs pieņem lēmumu par valsts aizdevuma piešķiršanu, Valsts kase slēdz aizdevuma līgumu ar pašvaldības kapitālsabiedrību un nodrošinājuma (galvojuma) līgumu ar pašvaldību.
9. Aizdevuma līguma nosacījumus var mainīt, iesniedzotValsts kasē pieteikumu, kurā norādīts, kādus aizdevuma līguma nosacījumus nepieciešams mainīt un kāds ir šo nosacījumu izmaiņu nepieciešamības pamatojums, kuram pievieno:
	1. Padomes lēmumu, ja palielina valsts aizdevuma apmēru un galējo valsts aizdevuma atmaksas termiņu;
	2. pašvaldības domes lēmumu, ja veic grozījumus aizdevuma līguma nosacījumos, kas ir saistoši pašvaldībai kā galvotājam.
10. Valsts kase piecu darbdienu laikā izvērtē šo noteikumu 36. punktā minētos dokumentus un sagatavo atzinumu un finanšu ministra lēmuma projektu.
11. Ja finanšu ministrs pieņem lēmumu atteikt valsts aizdevuma līguma vai nodrošinājuma līguma nosacījumu maiņu, Valsts kase piecu darbdienu laikā pēc finanšu ministra lēmuma saņemšanas nosūta finanšu ministra lēmumu pašvaldības kapitālsabiedrībai un informē konkrēto pašvaldību.
12. Ja finanšu ministrs pieņem lēmumu par grozījumu veikšanu, Valsts kase sagatavo grozījumus aizdevuma līguma un nodrošinājuma līguma nosacījumos.
13. Valsts aizdevuma līguma nosacījumus bez finanšu ministra atsevišķa lēmuma pieņemšanas var mainīt atbilstoši pašvaldības kapitālsabiedrības pieteikumam:
	1. ja pagarina valsts aizdevuma pamatsummas izmaksas termiņu, precizējot valsts aizdevuma atmaksas grafiku, bet nepagarinot valsts aizdevuma pamatsummas atmaksas gala termiņu, atbilstoši pašvaldības domes, kas sniegusi galvojumu, lēmumam par valsts aizdevuma izmaksas termiņa pagarinājuma nepieciešamību un lietderību;
	2. ja precizē valsts aizdevuma apmēru atbilstoši faktiski izmantotajam valsts aizdevuma apmēram, nemainot valsts aizdevuma pamatsummas atmaksas gala termiņu;
	3. ja atbilstoši atmaksātajam valsts aizdevumam pamatsummas atmaksas grafikā noteiktajos maksājuma datumos proporcionāli samazina plānotos pamatsummas maksājumus;
	4. ja atbilstoši atmaksātajam valsts aizdevumam saīsina pamatsummas atmaksas gala termiņu, nemainot pamatsummas atmaksas grafikā noteiktos maksājumu apmērus.
14. Šo noteikumu 36. un 40. apakšpunktā minēto izmaiņu gadījumā komercdarbības atbalsta projektos ir jāievēro komercdarbības atbalsta regulējums.

# Valsts aizdevuma izsniegšana valsts kapitālsabiedrībām, ostu pārvaldēm un zinātniskajām institūcijām

1. Valsts kapitālsabiedrība, zinātniskā institūcija un ostu pārvalde valsts aizdevuma saņemšanai ne vēlāk kā līdz kārtējā gada 15. novembrim iesniedz Valsts kasē pieteikumu.
2. Pieteikumam pievieno šādus dokumentus:
	1. operatīvo bilanci, peļņas vai zaudējumu aprēķinu (zinātniskās institūcijas – pārskatu par darbības finansiālajiem rezultātiem) un naudas plūsmas pārskatu (turpmāk – operatīvie finanšu pārskati) par laikposmu no pēdējā noslēgtā pārskata gada līdz pēdējam noslēgtajam mēnesim. Mazās sabiedrības, kuras atbilst Gada pārskatu un konsolidēto gada pārskatu likumā definētajam, naudas plūsmas pārskatu operatīvajiem finanšu pārskatiem var nepievienot;
	2. zvērināta revidenta (ja to paredz likums) vai revidenta (ja to paredz statūti vai dalībnieku sapulces lēmums) pārbaudītus gada pārskatus ar revidenta ziņojumu, ja tie jau nav iesniegti nozaru ministriju, centrālo valsts iestāžu un pašvaldību budžeta pārskatu informācijas sistēmā (ePārskati):
		1. par visu darbības periodu, ja saimnieciskā darbība ilgst mazāk par trim gadiem;
		2. par pēdējo triju gadu saimniecisko darbību, ja saimnieciskā darbība ilgst vairāk par trim gadiem;
	3. attīstības plānu vai biznesa plānu (turpmāk – attīstības plānu) par periodu, kas nav īsāks par plānotā valsts aizdevuma atmaksas gala termiņu, attīstības plānā iekļaujot šādu informāciju par valsts aizdevuma pretendentu:
		1. dibināšanas datumu, juridisko statusu, juridisko adresi un informāciju par dalībniekiem (dibinātājiem), akcionāriem;
		2. darbības virzienus un stratēģiskos mērķus;
		3. organizatorisko struktūru, darbinieku skaitu un augstākā līmeņa vadības sastāvu (vārds, uzvārds, amats un atbildības joma, izglītība un profesionālā pieredze);
		4. tirgus, kurā darbojas aizdevuma pretendents, izpēti, tai skaitā aizdevuma pretendenta pozīcijas tirgū raksturojumu, klientu bāzes un tās prognozējamās attīstības raksturojumu, konkurentu darbības ietekmes uz aizdevuma pretendenta klientu bāzi novērtējumu;
		5. aizdevuma pretendenta stipro un vājo pušu, iespēju un draudu (SVID) analīzi, iekļaujot pasākuma plānu vājo pušu un draudu negatīvās ietekmes mazināšanai vai novēršanai, kā arī norāda organizācijas atbilstību specifiskiem nozares standartiem un vadības sistēmas atbilstību starptautiski atzītiem standartiem vai modeļiem, ja tādus pielieto organizācijā;
		6. projekta mērķi un īstenošanas termiņu, tai skaitā atsevišķu projekta daļu īstenošanas termiņus, ja projektu īsteno pa daļām;
		7. projekta īstenošanas ieguvumus aizdevuma pretendentam;
		8. projekta izmaksu atšifrējumu un finansēšanas avotus, tai skaitā nepieciešamo valsts aizdevuma apmēru;
		9. aizdevuma pretendenta darbības, kurā ir ietverts arī īstenojamais projekts, finanšu prognozes un to sagatavošanā izmantotās vadības veiktās aplēses un hipotētiskos pieņēmumus (finanšu prognozes iesniedz arī elektroniski *Microsoft Office Excel* vai ekvivalentā formātā, kas nodrošina aprēķinos izmantoto formulu pārskatāmību), kuras:
			1. valsts kapitālsabiedrībai vai ostas pārvaldei ietver bilanci, peļņas vai zaudējumu aprēķinu un naudas plūsmas pārskatu, kas sagatavoti atbilstoši Gada pārskatu un konsolidēto gada pārskatu likumam, vai valsts kapitālsabiedrībai, kura gada pārskatu sagatavo pēc starptautiskajiem grāmatvedības standartiem, ietver bilanci, peļņas vai zaudējumu aprēķinu un naudas plūsmas pārskatu, kas sagatavoti atbilstoši starptautiskajiem grāmatvedības standartiem, un aptver laika periodu no valsts aizdevuma pieteikuma iesniegšanas gada līdz valsts aizdevuma atmaksas gadam (ieskaitot);
			2. zinātniskajai institūcijai ietver bilanci, pārskatu par darbības finansiālajiem rezultātiem un naudas plūsmas pārskatu, kas sagatavoti atbilstoši normatīvajiem aktiem par kārtību, kādā budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes sagatavo un iesniedz gada pārskatu, un izmanto zinātniskās institūcijas gada pārskatu sagatavošanā, un aptver laika periodu no valsts aizdevuma pieteikuma iesniegšanas gada līdz valsts aizdevuma atmaksas gadam (ieskaitot);
	4. plānoto valsts aizdevuma pamatsummas atmaksas grafiku;
	5. informāciju par valsts aizdevuma nodrošinājumu:
		1. ja paredzamā valsts aizdevuma nodrošinājums ir pamatlīdzekļi (hipotēka vai komercķīla), pamatlīdzekļu sertificēta vērtētāja novērtējumu, kas valsts aizdevuma pieprasījuma iesniegšanas dienā nav vecāks par sešiem mēnešiem un kurā ir aprēķināta nodrošinājuma piespiedu pārdošanas vērtība un tirgus vērtība realizācijas termiņam līdz 12 mēnešiem;
		2. ja paredzamais valsts aizdevuma nodrošinājums ir aizdevuma pretendenta aktīvu kopums, visu aizdevuma pretendenta īpašumā esošo aktīvu sarakstu. Gadījumos, ja ir nepieciešamība noteikt nodrošinājuma vērtību, arī nodrošinājumā ietilpstošo pamatlīdzekļu, kā arī pēc Valsts kases pieprasījuma arī apgrozāmo līdzekļu sertificēta vērtētāja novērtējumu, kas valsts aizdevuma pieprasījuma iesniegšanas dienā nav vecāks par sešiem mēnešiem un kurā ir aprēķināta nodrošinājuma piespiedu pārdošanas vērtība un tirgus vērtība realizācijas termiņam līdz 12 mēnešiem;
		3. informāciju par citu nodrošinājumu;
	6. eksperta ar ACCA (Starptautiski atzīts zvērināts grāmatvedis), CFA (Sertificēts finanšu analītiķis) vai līdzvērtīgu kvalifikāciju un pieredzi līdzvērtīgu komersantu biznesa plānu vērtēšanā izvērtējumu, kas sniegts, pamatojoties uz šo noteikumu 43.3. apakšpunktā minēto attīstības plānu, ja pieprasītā valsts aizdevuma pamatsummas apmērs kopā ar iepriekš izsniegtā vēl neatmaksātā valsts aizdevuma pamatsummas atlikuma un vēl neizmaksātās valsts aizdevuma pamatsummas kopsummu pārsniedz 100 000 EUR vai pieprasītā aizdevuma atmaksas termiņš pārsniedz vienu gadu, vai kā nodrošinājums nav finanšu ķīla kontā Valsts kasē pieprasītā valsts aizdevuma apmērā:
		1. par aizdevuma pretendenta spēju atmaksāt valsts aizdevumu;
		2. par attīstības plāna novērtējumu, kurā ietver šādu informāciju:
			1. attīstības plāna kvalitātes analīze, sniedzot izvērtējumu, vai attīstības plāns dod skaidru priekšstatu par aizdevuma pretendenta saimniecisko darbību un tā projekta realizācijas plāniem, kam ņem valsts aizdevumu;
			2. finanšu rādītāju analīze un informācija par aizdevuma pretendenta finansiālā stāvokļa ietekmi uz tā saimniecisko darbību, spēju realizēt projektu un spēju nodrošināt pietiekamu naudas plūsmu, lai atmaksātu valsts aizdevumu;
			3. to pieņēmumu pamatotības un ticamības novērtējums, uz kuru pamata ir izstrādāts attīstības plāns, ietverot vērtējumu par veikto risku analīzi, tirgus un konkurentu apskatu, nozares analīzi, nepieciešamo investīciju pamatojumu, plānoto ieņēmumu un izdevumu pamatotību;
			4. citu faktoru analīze, kas, pēc eksperta vērtējuma ir nozīmīgi konkrētajam projektam vai aizdevuma pretendentam un var ietekmēt aizdevuma pretendenta spēju atmaksāt valsts aizdevumu;
	7. atbilstoši šo noteikumu 1. pielikumam informāciju, ja attiecināms, par kopējo saņemto un saņemt plānoto komercdarbības atbalstu (jebkuru publisko resursu piesaiste, tai skaitā valsts vai pašvaldību galvojumi par kredītiestādes kredītiem), atbalsta apmēru un atbalsta intensitāti (%) attiecīgā projekta īstenošanai, ņemot vērā par projektu atbildīgās ministrijas informāciju par pieļaujamo valsts atbalsta apmēru;
	8. atbildīgās nozares ministrijas apliecinājumu par projekta atbilstību attīstības plānošanas dokumentiem, iekļaujot informāciju par projekta ārējiem riskiem, tai skaitā par plānotajiem normatīvo aktu grozījumiem, kas varētu atstāt būtisku ietekmi uz projekta īstenošanas gaitu, nozares politikas un konkurences riskiem, kā arī norādot galvenos ieguvumus no projekta realizācijas;
	9. ja plānots komercdarbības atbalsta projekts – kredītiestādes izsniegtu reitinga novērtējumu, kas pielīdzināms starptautisko kredītreitinga aģentūru “Moody’s Investors Service”, “Standard & Poor’s Global” vai “Fitch Ratings” noteiktajiem ilgtermiņa noguldījumu reitingiem, vai aizdevuma pretendenta apliecinājumu, ka šādu reitinga novērtējumu nav iespējams iesniegt (norādot iemeslu);
	10. apliecinājumu, ja attiecināms, ka valsts aizdevums ir paredzēts vispārējas tautsaimnieciskas nozīmes pakalpojumu sniegšanas nodrošināšanai atbilstoši šo noteikumu 2. pielikumam, un dokumenta kopiju, kas nosaka nodrošināt pakalpojuma ar vispārēju tautsaimniecisku nozīmi sniegšanu vai, kas atbilst vispārējās tautsaimnieciskās nozīmes pakalpojumu regulējuma nosacījumiem.
3. Valsts kase 15 darbdienu laikā pēc šo noteikumu 42. un 43. punktā minēto dokumentu saņemšanas izvērtē tajos iekļauto informāciju un, ja informācija ir pietiekama, šo noteikumu 49. punktā noteiktā valsts aizdevuma atmaksas riska novērtēšanai, sniedz atzinumu. Atzinumu kopā ar finanšu ministra lēmuma projektu iesniedz finanšu ministram lēmuma pieņemšanai.
4. Ja iesniegtā informācija ir nepietiekama, Valsts kase pieprasa papildu dokumentus vai informāciju, kas ir saistīta ar aizdevuma pretendenta saimniecisko vai finansiālo darbību, vai piedāvāto nodrošinājumu un var ietekmēt šo noteikumu 49. punktā noteikto valsts aizdevuma atmaksas riska novērtējumu.
5. Valsts kase 15 darbdienu laikā izvērtē šo noteikumu 45. punktā minētajos dokumentos iekļauto informāciju un sniedz atzinumu. Atzinumu kopā ar finanšu ministra lēmuma projektu iesniedz finanšu ministram lēmuma pieņemšanai.
6. Ja finanšu ministrs pieņem lēmumu atteikt valsts aizdevuma piešķiršanu, Valsts kase piecu darbdienu laikā pēc finanšu ministra lēmuma saņemšanas nosūta finanšu ministra lēmumu aizdevuma pretendentam.
7. Finanšu ministrs lēmumu par valsts aizdevuma piešķiršanas atteikumu pieņem, ja ir konstatēs:
	1. paaugstināts valsts aizdevuma atmaksas risks,
	2. vidējs valsts aizdevuma atmaksas risks, izņemot gadījumus, kad ir augsts augstas likviditātes nodrošinājums, vai, kad valsts aizdevumu ir plānots izmantot, lai īstenotu Eiropas Savienības fonda vai citas ārvalstu finanšu palīdzības līdzfinansētu projektu un kā nodrošinājumu sniedz aktīvu kopumu,
	3. vidēji zems valsts aizdevuma atmaksas risks, izņemot gadījumus, kad kā nodrošinājumu sniedz aktīvu kopumu.
8. Valsts aizdevuma atmaksas risku nosaka četrās kategorijās, veicot aizdevuma pretendenta kredītspējas novērtējumu atbilstoši šo noteikumu 50. punktā noteiktajam, lēmuma pieņemšanā balstās uz zemāko vērtējumu, salīdzinot Valsts kases kredītspējas novērtējumu ar reitingu un sniegtā nodrošinājuma pietiekamības novērtējumu atbilstoši šo noteikumu 51. punktā noteiktajam:
	1. zems valsts aizdevuma atmaksas risks;
	2. vidēji zems valsts aizdevuma atmaksas risks;
	3. vidējs valsts aizdevuma atmaksas risks;
	4. paaugstināts valsts aizdevuma atmaksas risks.
9. Aizdevuma pretendenta kredītspēju nosaka atbilstoši Valsts kases izvērtējumam vai pamatojoties uz kredītiestādes izsniegtā reitinga novērtējuma piecās kategorijās – spēcīga (no AAA līdz A-), laba (no BBB+ līdz BBB-), apmierinoša (no BB+ līdz BB-), vāja (no B+ līdz B-) vai slikta (no CCC un zemāk).

1. Nodrošinājuma pietiekamības novērtējumu nosaka trīs kategorijās – augsts nodrošinājums, vidējs nodrošinājums un zems nodrošinājums, izvērtējot šo noteikumu 43.5. apakšpunktā iesniegto informāciju.
2. Ja plānotais valsts aizdevums ir klasificējams kā komercdarbības atbalsts, valsts aizdevuma pretendents iesniedz Finanšu ministrijas sākotnējo vērtējumu vai, ja nepieciešams, Eiropas Komisijas lēmumu par valsts aizdevuma atbilstību Līgumam par Eiropas Savienības darbību.
3. Ja finanšu ministrs pieņem lēmumu par valsts aizdevuma piešķiršanu, Valsts kase informē aizdevuma pretendentu par lēmuma pieņemšanu un sagatavo aizdevuma līguma un nodrošinājuma līguma projektus.
4. Ja Ministru kabinets ir apstiprinājis valsts atbalsta programmu, nosakot valsts atbalsta sniedzēju un valsts aizdevuma izsniegšanas nosacījumus, tai skaitā lēmis par paredzamo nodrošinājumu, riska procentu likmi un valsts aizdevuma atmaksas termiņu:
	1. valsts atbalsta sniedzējs iesniedz Valsts kasē pieteikumu, kurā norāda valsts atbalsta programmas vai projekta nosaukumu, projekta mērķi, valsts aizdevuma apmēru (tai skaitā plānotos valsts aizdevuma izņemšanas termiņus un apmērus), valsts aizdevuma atmaksas grafiku, valsts aizdevumam piemērojamo procentu likmes veidu (fiksēta vai mainīga);
	2. Valsts kase bez atsevišķa finanšu ministra lēmuma sagatavo aizdevuma līguma un nodrošinājuma līguma projektus.
5. Aizdevuma līguma nosacījumus var mainīt, iesniedzotValsts kasē pieteikumu, kurā norādīts, kādus valsts aizdevuma līguma nosacījumus nepieciešams mainīt un kāds ir šo nosacījumu izmaiņu nepieciešamības pamatojums, kā arī šādu papildu informāciju:
	1. lai pagarinātu valsts aizdevuma pamatsummas izmaksas termiņu, ja nepieciešams, precizējot valsts aizdevuma atmaksas grafiku, bet nepagarinot valsts aizdevuma pamatsummas atmaksas gala termiņu:
		1. informāciju par projekta īstenošanas gaitu;
		2. apliecinājumu, ka līguma nosacījumu maiņa nerada būtiskas izmaiņas iepriekš iesniegtajā attīstības plānā un tā finanšu prognozēs, vai aktualizētu attīstības plānu atbilstoši šo noteikumu 43.3. apakšpunktam, ja izmaiņas ir būtiskas;
	2. lai precizētu valsts aizdevuma apmēru, papildu informācija nav jāsniedz šādos gadījumos:
		1. ja precizē valsts aizdevuma apmēru atbilstoši faktiski izmantotajam valsts aizdevuma apmēram, nemainot valsts aizdevuma pamatsummas atmaksas gala termiņu;
		2. ja atbilstoši atmaksātajam valsts aizdevumam pamatsummas atmaksas grafikā noteiktajos maksājuma datumos proporcionāli samazina plānotos pamatsummas maksājumus;
		3. ja atbilstoši atmaksātajam valsts aizdevumam saīsina pamatsummas atmaksas gala termiņu, nemainot pamatsummas atmaksas grafikā noteiktos maksājumu apmērus;
	3. lai veiktu grozījumus valsts aizdevuma pamatsummas atmaksas grafikā, izņemot šo noteikumu 55.2. apakšpunktā paredzētos gadījumus:
		1. informāciju par projekta īstenošanas gaitu;
		2. aktualizētu attīstības plānu atbilstoši šo noteikumu 43.3. apakšpunktam,
		3. precizētu valsts aizdevuma pamatsummas atmaksas grafiku;
		4. ja valsts aizdevums kvalificējams kā komercdarbības atbalsts, par kuru Eiropas Komisija pieņēmusi pozitīvu lēmumu, atbildīgās ministrijas informāciju par to, vai nepieciešams komercdarbības atbalsta saskaņojums ar Eiropas Komisiju;
	4. lai veiktu grozījumus noteiktajā riska procentu likmes apmērā:
		1. informāciju par projekta īstenošanas gaitu;
		2. apliecinājumu, ka attīstības plānā prognozētie pieņēmumi ir īstenojušies un ka faktiskie finanšu rādītāji būtiski neatšķiras no attīstības plānā prognozētajiem vai ir labāki, nekā tika prognozēts, vai aktualizētu attīstības plānu atbilstoši šo noteikumu 43.3. apakšpunktam;
		3. ja valsts aizdevums kvalificējams kā komercdarbības atbalsts, par kuru Eiropas Komisija pieņēmusi pozitīvu lēmumu, ministrijas informāciju par to, vai nepieciešams komercdarbības atbalsta saskaņojums ar Eiropas Komisiju;
	5. ja nepieciešams veikt citus grozījumus valsts aizdevuma līgumā vai pēc plānotajiem valsts aizdevuma līguma grozījumiem paredzamas izmaiņas valsts atbalsta ekvivalenta apmērā, Valsts kase izvērtē, vai lēmuma pieņemšanai ir nepieciešama papildu informācija, un, ja nepieciešams, pieprasa aizņēmējam iesniegt visu šo noteikumu 42. un 43. punktā minēto informāciju un dokumentus vai daļu no tiem.
6. Lai mainītu valsts aizdevuma nodrošinājuma līguma nosacījumus, Valsts kasē iesniedz pieteikumu, kurā norādīts valsts aizdevuma nodrošinājuma līguma nosacījumu maiņas iemesls, un, ja lēmuma pieņemšanai ir nepieciešama papildu informācija, Valsts kase pieprasa informāciju par valsts aizdevuma nodrošinājumu atbilstoši šo noteikumu 43.5. apakšpunktam vai daļu informācijas vai visu informāciju (atbilstoši šo noteikumu 43. punktam), kas saistīta ar tā saimniecisko vai finansiālo darbību un var ietekmēt valsts aizdevuma atmaksu vai valsts atbalsta ekvivalenta apmēru.
7. Valsts kase 15 darbdienu laikā izvērtē šo noteikumu 56. punktā minētajos dokumentos sniegto informāciju.
8. Ja Valsts kasē iesniegtā informācija ir nepietiekama vai nepilnīga, Valsts kase pieprasa papildu informāciju vai dokumentus, tai skaitā aktualizētu individuālā komercdarbības atbalsta projekta sākotnējo novērtējumu vai Eiropas Komisijas lēmumu.
9. Valsts kase 15 darbdienu laikā izvērtē šo noteikumu 58. punktā minēto informāciju un:
	1. ja veic šo noteikumu 55.1. un 55.2. apakšpunktā minētos grozījumus saskaņā ar šo noteikumu 61. punktu veic grozījumus valsts aizdevuma līgumā bez apstiprinoša finanšu ministra lēmuma pieņemšanas;
	2. ja veic šo noteikumu 55.3. apakšpunktā minētos grozījumus, Valsts kase sagatavo atzinumu, kuram pievienots finanšu ministra lēmuma projekts, un iesniedz finanšu ministram lēmuma pieņemšanai;
	3. ja veic grozījumus valsts aizdevuma nodrošinājuma sastāvā, sagatavo atzinumu, kuram pievienots finanšu ministra lēmuma projekts, un iesniedz finanšu ministram lēmuma pieņemšanai, izņemot šo noteikumu 61. punktā minēto gadījumu.
10. Ja finanšu ministrs pieņem lēmumu atteikt valsts aizdevuma līguma nosacījumu vai valsts aizdevuma nodrošinājuma līguma nosacījumu maiņu, Valsts kase piecu darbdienu laikā pēc finanšu ministra lēmuma saņemšanas nosūta finanšu ministra lēmumu aizņēmējam un informē nozares ministriju.
11. Šo noteikumu 59.3. apakšpunktā minētajā gadījumā finanšu ministrs var pilnvarot Valsts kasi veikt grozījumus valsts aizdevuma nodrošinājuma līgumos bez atsevišķa finanšu ministra lēmuma pieņemšanas, iekšējā normatīvajā aktā nosakot gadījumus, kad finanšu ministra lēmumu nepieņem.

# Valsts aizdevuma procentu, valsts aizdevuma riska procentu likmes un apkalpošanas maksas noteikšanas un maiņas kārtība

1. Par izsniegto, bet vēl neatmaksāto valsts aizdevumu aizņēmējs maksā valsts aizdevuma līgumā paredzētos aizdevuma procentus atbilstoši Valsts kases noteiktajai valsts aizdevumu procentu likmei, kas noteikta pamatojoties uz Valsts kasei finanšu tirgos pieejamo resursu izmaksām un publicēta Valsts kases tīmekļvietnē.
2. Ja šo noteikumu 62. punktā noteiktā valsts aizdevumu procentu likme ir ar negatīvu vērtību, valsts aizdevuma procentu likmi nosaka ar nulles vērtību.
3. Izsniedzot valsts aizdevumu komercdarbības atbalsta projektam, izņemot vispārējas tautsaimnieciskas nozīmes pakalpojumu projektu, lai izslēgtu komercdarbības atbalstu, ja tas nepieciešams, šo noteikumu 62. punktā noteiktās likmes un 76. punktā noteiktās apkalpošanas maksas vietā piemēro augstāko no šādām likmēm:
	1. Eiropas Komisijas konkrētajam periodam noteiktās minimālās bāzes likmes aizdevuma valūtā, kuras publicētas Eiropas Komisijas Konkurences Ģenerāldirektorāta tīmekļvietnes sadaļā: http://ec.europa.eu/competition/state\_aid/legislation/reference\_rates.html vai tīmekļvietnē, kas to aizstāj;
	2. ar Eiropas Komisijas atsevišķu lēmumu noteiktā minimālā piemērojamā bāzes likme;
	3. šo noteikumu 62. punktā noteiktās likmes un 76. punktā noteiktās apkalpošanas maksas summa.
4. Valsts aizdevuma procentu likme fiksē valsts aizdevuma līguma noslēgšanas dienā, ņemot vērā šo noteikumu 62., 63. un 64. punktā noteikto valsts aizdevumu procentu likmes noteikšanas kārtību.
5. Pēc aizņēmēja rakstiska pieteikuma saņemšanas Valsts kase pārskata valsts aizdevuma procentu likmi izsniegtajam valsts aizdevumam vienu reizi līguma darbības laikā saskaņā ar šādiem nosacījumiem:
	1. sākot ar otro izsniegtā valsts aizdevuma līguma darbības gadu, ja starpība starp iepriekš noteikto aizdevuma procentu likmi un to likmi, ko piemēro no valsts budžeta izsniedzamajiem aizdevumiem atbilstošajā valūtā, ir lielāka par vienu procentu un atlikušais termiņš līdz aizdevuma atmaksas beigu termiņam pārsniedz divus gadus;
	2. valsts aizdevuma procentu likmes fiksēšanas periodu drīkst mainīt, ievērojot šo noteikumu 62., 63. un 64. punktā minētos nosacījumus, nepiemērojot šo noteikumu 66.1. apakšpunkta nosacījumus.
6. Ja iestājas šo noteikumu 66. punktā minētie nosacījumi, procentu likmes izmaiņu gadījumā aizņēmējs valsts aizdevuma procentu likmi maksā atbilstoši saņemtajai informācijai no Valsts kases.
7. Valsts aizdevuma procentu likmes maiņu neatbalsta, ja neizpildās šo noteikumu 66. punktā minētie nosacījumi, par ko Valsts kase piecu darbdienu laikā paziņo aizņēmējam.
8. Ja īsteno projektu, kas nav komercdarbības atbalsta projekts, vai īsteno vispārējas tautsaimnieciskas nozīmes pakalpojumu projektu, par saņemto valsts aizdevumu aizņēmējs maksā riska procentu likmi, kas nepārsniedz 5 %.
9. Īstenojot komercdarbības atbalsta projektu, aizņēmējs maksā riska procentu likmi atbilstoši šo noteikumu 3. pielikumā noteiktajiem apmēriem vai atbilstoši Eiropas Komisijas lēmumam.
10. Pašvaldība vai pašvaldību kapitālsabiedrība, kas ir valsts atbalsta saņēmējs komercdarbības atbalsta projektā, par saņemto valsts aizdevumu maksā riska procentu likmi atbilstoši šo noteikumu 3. pielikumā noteiktajiem apmēriem, piemērojot Latvijas Republikai noteikto kredītreitingu un augsta nodrošinājuma novērtējumu, vai atbilstoši Eiropas Komisijas lēmumā noteiktajam.
11. Riska procentu likme var tikt pārskatīta, ja ir mainījusies aizņēmēja kredītspēja, nodrošinājuma novērtējums, vai aizņēmējam ir mainīta klasifikācija valdības sektorā.
12. Riska procentu likmes izmaiņu gadījumā aizņēmējs riska procentu likmi maksā atbilstoši saņemtajai informācijai no Valsts kases.
13. Riska procentu likmes, kas ir noteikta atbilstoši attiecīgajām Eiropas Komisijas prasībām par piemērojamās riska procentu likmes apmēru, izmaiņu gadījumā aizņēmējs sagatavo un iesniedz izvērtējumu par komercdarbības atbalsta nosacījumu ievērošanu.
14. Riska procentu likmi nepiemēro:
	1. pašvaldībai, izņemot šo noteikumu 71. punktā minēto gadījumu;
	2. speciālā budžeta izpildītājam;
	3. pašvaldības kapitālsabiedrībai, izņemot šo noteikumu 71. punktā minēto gadījumu;
	4. valsts kapitālsabiedrībai, zinātniskajai institūcijai un ostu pārvaldei, kura ir klasificēta vispārējās valdības sektorā, izņemot šo noteikumu 70. punktā minēto gadījumu;
	5. valsts atbalsta sniedzējam.
15. Par piešķirtā valsts aizdevuma apkalpošanu aizņēmējs maksā apkalpošanas maksu saskaņā ar normatīvajos aktos noteikto Valsts kases maksas pakalpojumu cenrādi.

# Valsts aizdevumu apkalpošana

1. Aizdevuma līguma darbības laikā aizņēmējs iesniedz Valsts kasē:
	1. reizi gadā līdz 1. jūlijam (sākot ar otro gadu) līdz valsts aizdevuma izņemšanai pilnā apmērā un 3 mēnešu laikā pēc valsts aizdevuma līdzekļu izlietošanas – zvērināta revidenta apliecinājuma ziņojumu par valsts aizdevuma izmantošanu atbilstoši valsts aizdevuma mērķim;
	2. katru gadu līdz 30. aprīlim vai 31. jūlijam saskaņā ar normatīvajiem aktiem par gada pārskatiem – zvērināta revidenta (ja to paredz likums) vai revidenta (ja to paredz statūti vai dalībnieku sapulces lēmums) pārbaudītu iepriekšējā gada pārskatu ar revidenta ziņojumu;
	3. katru gadu līdz 30. aprīlim, 31. jūlijam, 31. oktobrim un 31. janvārim – bilanci, peļņas vai zaudējumu aprēķinu (zinātniskās institūcijas iesniedz pārskatu par darbības finansiālajiem rezultātiem) un naudas plūsmas pārskatu attiecīgi par trim, sešiem, deviņiem vai divpadsmit mēnešiem. Mazās sabiedrības, kuras atbilst Gada pārskatu un konsolidēto gada pārskatu likumā noteiktajam, naudas plūsmas pārskatu var nepievienot;
	4. ja par nodrošinājumu kalpo kustamā manta kā lietu kopība un nākotnes sastāvdaļas, reizi gadā līdz 31. janvārim – kustamās mantas sarakstu, kurā norādīta to bilances vērtība uz 31. decembri un atzīmēta kustamā manta, kas ir iznomāta, izīrēta vai nodota lietošanā trešajām personām (norādot nomas, īres vai lietošanas termiņus);
	5. 45 dienu laikā pēc Valsts kases pieprasījuma vai citā termiņā, pusēm vienojoties, bet ne biežāk kā vienu reizi kalendārajā gadā – sertificēta vērtētāja aktualizētu nodrošinājuma piespiedu pārdošanas vērtības un tirgus vērtības novērtējumu ne vecāku par sešiem mēnešiem, ja nodrošinājums sniegts šo noteikumu 43.5.1. apakšpunktā minētajā kārtībā vai 43.5.2. apakšpunktā minētajā kārtībā ar iesniegtu sertificēta vērtētāja novērtējumu;
	6. informāciju par jebkuras personas tiesā celtu prasību pret aizņēmēju par saistību neizpildi, kas būtiski ietekmē aizņēmēja saistību izpildi – nekavējoties pēc šādas informācijas saņemšanas;
	7. informāciju par tiesiskās aizsardzības procesa lietas ierosināšanu, nekavējoties pēc tiesiskās aizsardzības procesa lietas ierosināšanas;
	8. informāciju par maksātnespējas procesa pasludināšanu, ja tāds ir uzsākts – nekavējoties pēc šādas informācijas saņemšanas;
	9. informāciju par jebkuriem citiem apstākļiem, kas var būtiski ietekmēt aizņēmēja spēju segt savas saistības – nekavējoties pēc šādu apstākļu konstatēšanas.
2. Pašvaldība, pašvaldību kapitālsabiedrība un speciālā budžeta izpildītājs šo noteikumu 77.1. – 77.5. apakšpunktos minētos dokumentus neiesniedz.
3. Valsts atbalsta sniedzēja spēju veikt valsts aizdevuma atmaksu uzraudzību veic atbildīgās nozares ministrija, ja aizdevuma līgumā nav noteikts savādāk.
4. Ja, izvērtējot šo noteikumu 77. punktā minētajos dokumentos iekļauto informāciju, Valsts kase konstatē apstākļus, kuros aizņēmējs nespēs veikt valsts aizdevuma atmaksu, un ir nepieciešama tūlītēja rīcība, ne vēlāk kā 15 darbdienu laikā Valsts kase informē finanšu ministru, sagatavojot finanšu ministram ziņojumu par aktuālo situāciju un sniedzot priekšlikumus par iespējamiem risinājuma variantiem, un informē atbildīgo nozares ministriju par esošo situāciju.
5. Atbildīgā nozares ministrija sadarbībā ar aizņēmēja kapitāldaļu turētāju izstrādā un ar Valsts kasi saskaņo turpmāko rīcības plānu aizņēmēja finanšu disciplīnas nodrošināšanai ilgtermiņā, lai nodrošinātu valsts aizdevuma atmaksu.
6. Ja atbildīgā nozares ministrija, aizņēmēja kapitāldaļu turētājs, aizņēmējs un Valsts kase trīs mēnešu laikā nespēj vienoties par tālāko rīcības plānu vai aizņēmējs nav īstenojis pasākumus atbilstoši rīcības plānam, vai konstatēti citi būtiski riski, atbildīgā nozares ministrija par to informē Ministru kabinetu un piedāvā tālākus risinājumus, lai nodrošinātu izvirzīto mērķu un rezultātu sasniegšanu atbilstoši ministrijas apstiprinātajiem attīstības virzieniem un prioritātēm.
7. Līdz valsts aizdevuma līguma darbības beigām atbildīgā nozares ministrija vai pašvaldība veic aizņēmēja attīstības plāna īstenošanas uzraudzību (uzrauga attīstības plāna īstenošanas gaitu, iepirkumu veikšanas un investīciju plānošanas efektivitāti projekta ietvaros, seko līdzi projekta īstenošanas laika grafikam), lai nodrošinātu atbildīgās nozares ministrijas vai pašvaldības noteikto mērķu sasniegšanu atbilstoši attīstības plānošanas dokumentos noteiktajām prioritātēm un mērķiem.
8. Ja atbildīgās nozares ministrijas attīstības plānošanas dokumentu ietvaros veic grozījumus un identificē riskus, kas var negatīvi ietekmēt valsts aizdevuma atmaksu, atbildīgā nozares ministrija informē Valsts kasi par turpmāko rīcību.
9. Valsts kase:
	1. izmaksā valsts aizdevumus saskaņā ar noslēgtajiem aizdevuma līgumiem atbilstoši gadskārtējā valsts budžeta likumā noteiktajam valsts aizdevumu kopējam palielinājuma apmēram;

* 1. kārto valsts aizdevumu finanšu uzskaiti, reģistrējot visas saistības un nodrošinot informāciju par valsts aizdevuma saistību izpildi saskaņā ar noslēgtajiem līgumiem;
	2. administrē aizdevuma līgumā noteikto finansiālo saistību izpildi un ar tiem saistīto nodrošinājuma līgumā noteikto saistību izpildi;
	3. izvērtē šo noteikumu 77. punktā minētos dokumentus, lai sekotu līdzi aizņēmēja kredītspējai;
	4. glabā noslēgto aizdevuma un nodrošinājuma līgumu oriģinālus un kārto aizdevumu un nodrošinājumu līgumu reģistrus;
	5. 15 darbdienu laikā no informācijas saņemšanas sagatavo un iesniedz finanšu ministram priekšlikumus lēmuma pieņemšanai par valsts aizdevuma vai tā daļas izsniegšanas apturēšanu, ja:
		1. aizņēmējs ķīlas priekšmetu nav apdrošinājis atbilstoši šo noteikumu 18. punktā noteiktajām prasībām;
		2. aizņēmējs nav veicis kārtējos valsts aizdevuma pamatsummas vai procentu maksājumus vai iesniedzis Valsts kasē paziņojumu par nespēju pildīt saistības;
		3. saņemta informācija, ka tiesā ir iesniegta prasība pret aizņēmēju par saistību neizpildi vai saskaņā ar tiesas spriedumu aizņēmēja norēķinu konti ir apķīlāti;
		4. saņemta informācija par tiesiskās aizsardzības, ārpus tiesiskās aizsardzības vai maksātnespējas procesa ierosināšanu vai pasludināšanu;
		5. Valsts kase ir konstatējusi, ka aizdevuma pieprasījuma izvērtēšanai vai aizdevuma izsniegšanai iesniegtie dokumenti ir nepatiesi vai iestājušies apstākļi, kas būtiski palielinājuši risku attiecībā uz aizņēmēja spēju atmaksāt aizdevumu;
		6. šo noteikumu 77.1. apakšpunktā minētajā zvērināta revidenta apliecinājuma ziņojumā ir konstatēta valsts aizdevuma izmantošana neatbilstoši valsts aizdevuma mērķim;
	6. ja konstatē vismaz vienu no šo noteikumu 85.6. apakšpunktā minētajiem gadījumiem, aptur valsts aizdevuma vai tā daļas izsniegšanu līdz finanšu ministra lēmuma pieņemšanai;
	7. aizdevuma līguma darbības laikā sagatavo un iesniedz finanšu ministram priekšlikumus lēmuma pieņemšanai par valsts aizdevuma atmaksu, ja valstij vai pašvaldībai piederošās kapitāldaļas atsavina un tā rezultātā pašvaldībai vai valstij piederošā daļa aizņēmēja pamatkapitālā atsevišķi vai kopsummā ir samazinājusies un nepārsniedz 50 % vai vairāku pašvaldību veidota aizņēmēja pamatkapitālā nepārsniedz 65 %.

# Noslēguma jautājumi

1. Atzīt par spēku zaudējušiem Ministru kabineta 2015. gada 30. jūnija noteikumus Nr. 363 “[Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus](https://likumi.lv/ta/id/249097-kartiba-kada-ministrijas-un-citas-centralas-valsts-iestades-ieklauj-gadskarteja-valsts-budzeta-likumprojekta-valsts-aizdevumu-p...), un valsts aizdevumu izsniegšanas un apkalpošanas kārtība” (Latvijas Vēstnesis, 2015, 130., 226 nr.; 2017, 64 nr.);
2. Šo noteikumu 48. punkts ir piemērojams līdz 2019. gada 31. augustam. Ar 2019. gada 1. septembri ir piemērojami Likuma par budžetu un finanšu vadību 36. panta 5.4 daļas 3.punkta nosacījumi.

Ministru prezidents A.K.Kariņš

Finanšu ministrs J.Reirs